Paġna Fl-okkażjoni tal-laqgħa plenarja tal-50 Ġubilew tagħha f'Vilnjus, il-COSAC tilqa' l-fundatur tagħha, is-Sur Laurent FABIUS, il-Ministru għall-Affarijiet Barranin tar-Repubblika ta' Franza, l-eks Speaker tal-Assemblée Nationale Franċiża, u tixtieq tesprimi l-gratitudni kbira tagħha lis-Sur FABIUS għall-inizjattiva tiegħu tal-1989 u l-isforzi sussegwenti tiegħu biex jiffaċilita t-twaqqif tal-Konferenza Interparlamentari ta' Korpi Speċjalizzati fl-Affarijiet Ewropej, magħrufa bħala COSAC. Bħala l-eqdem konferenza interparlamentari rikonoxxuta fit-Trattati tal-Unjoni Ewropea (UE), il-COSAC tibqa' impenjata lejn it-tisħiħ tal-leġittimità u r-responsabilità demokratiċi fl-UE, billi tippromwovi r-rwol proattiv ta' parlamenti nazzjonali fil-proċess ta' teħid ta' deċiżjonijiet fl-UE u l-kooperazzjoni bejn il-parlamenti nazzjonali u l-Parlament Ewropew. Il-COSAC tistieden lill-istituzzjonijiet Ewropej sabiex jibdew diskussjoni mal-parlamenti dwar kif għandhom jisfruttaw bis-sħiħ il-possibilitajiet stabbiliti fl-Artikolu 10 tal-Protokoll 1 tat-Trattat ta' Liżbona. Il-COSAC tinnota l-ftehim politiku milħuq fis-27 ta' Ġunju 2013 fl-ogħla livell politiku bejn il-Parlament Ewropew, il-Presidenza tal-Kunsill u l-Kummissjoni dwar il-Qafas Finanzjarju Multiannwali tal-2014-2020, u tistenna bil-ħerqa l-konklużjoni rapida tal-atti legali komplimentari li ser ikunu deċiżivi sabiex il-qafas finanzjarju l-ġdid ikun operazzjonali, konsistenti, trasparenti u adattat aktar għall-ħtiġijiet taċ-ċittadini tal-Unjoni. Il-COSAC hija tal-opinjoni li l-baġit tal-UE għandu jkollu rwol sinifikanti fl-istimolu tat-tkabbir, billi jipprovdi l-investimenti meħtieġa fir-riċerka u l-innovazzjoni, kif ukoll billi jgħin sabiex tiġi indirizzata l-problema ta' żbilanċi makroekonomiċi fl-UE. Il-COSAC tinsisti li l-għan prinċipali issa huwa li jiġi żgurat li l-fondi finanzjarji għall-perjodu 2014-2020 jaslu għand iċ-ċittadini u n-negozji Ewropej fil-ħin. Il-COSAC tilqa' l-ftehim li ntlaħaq mill-Kunsill Ewropew f'Ġunju 2013 fuq fond ta' EUR 6 biljun għal żgħażagħ mingħajr impjieg, magħruf bħala l-"garanzija għaż-żgħażagħ", biex jiġi implimentat il-pakkett tal-impjiegi għaż-żgħażagħ, iżda jinsisti li b'mod urġenti huma meħtieġa aktar passi konkreti. Il-COSAC tenfasizza li l-isforzi fil-ġlieda kontra l-qgħad fost iż-żgħażagħ għandhom jiddependu minn strateġija komprensiva, li tinkludi miżuri ta' appoġġ għall-intrapriżi żgħar u ta' daqs medju, biex titrawwem l-intraprenditorija fost iż-żgħażagħ u jitnaqqas il-falliment fl-iskola. Il-COSAC hija tal-opinjoni li t-tlestija ta' suq intern tal-enerġija li jiffunzjona bis-sħiħ kif ukoll it-tlestija tal-ħidma fuq id-Direttiva dwar l-istazzjonar ta' ħaddiema fil-qafas tal-provvista ta' servizzi, li minbarra s-suq tal-enerġija u t-teknoloġija diġitali, u skont il-liġijiet nazzjonali relatati mal-pagi u l-protezzjoni soċjali, tikkompleta l-ħolqien ta' Suq Uniku, huma fost l-għanijiet ewlenin tal-UE li min-naħa tagħhom jistimolaw l-iżvilupp ta' ekonomija Ewropea aktar stabbli u kompetittiva, u b'hekk iwasslu għal rwol akbar għall-UE fil-livell internazzjonali. Għalhekk tħeġġeġ lill-istituzzjonijiet tal-UE biex jagħmlu dak kollu possibbli sabiex jiksbu progress tanġibbli f'dawn l-oqsma, inkluż billi jipprovdu ċertezza ta' politika li tagħti inċentivi għal investimenti fuq terminu medju u fit-tul. Il-COSAC tirrikonoxxi l-interess tal-UE li jkollha Viċinat fil-Lvant li jkun sigur, b'saħħtu ekonomikament u favur l-Ewropa, u tenfasizza li s-suċċess tas-Sħubija tal-Lvant seta' jintlaħaq biss permezz ta' sforzi konġunti mill-istituzzjonijiet tal-UE, l-Istati Membri tal-UE u l-Imsieħba tal-Lvant stess. Il-COSAC tilqa' l-Kroazja bħala t-28 Stat Membru tal-UE. Il-COSAC tenfasizza l-importanza tal-implimentazzjoni tal-prinċipju "punti fundamentali l-ewwel" li huwa rifless mir-rapporti ta' progress reċenti tal-Kummissjoni Ewropea, u tirrikonoxxi l-proċess ta' adeżjoni bħala l-għodda ġusta sabiex titkompla r-riunifikazzjoni tal-Ewropa wkoll fir-reġjun tal-Balkani tal-Punent. Il-COSAC tilqa' l-bidu ta' negozjati storiċi bejn l-UE u l-Istati Uniti dwar is-Sħubija Transatlantika dwar il-Kummerċ u l-Investiment (TTIP) u tqis li, jekk dawn ikunu konklużi b'mod li jirrispetta l-interessi leġittimi tal-intrapriżi Ewropej, it-TTIP jista' jipprovdi l-ispinta tant meħtieġa għall-ekonomija tal-UE, u possibbilment iżid, skont l-istimi tal-Kummissjoni, sa 400 000 impjieg ġdid u 0,5 % ta' tkabbir fil-PDG addizzjonali kull sena. Madankollu, il-COSAC tiddenunċja l-interċessjonijiet ċibernetiċi mhux awtorizzati diretti lejn istituzzjonijiet u individwi. Il-COSAC tesprimi s-sogħba u d-dispjaċir kbir tagħha għat-telf traġiku ta' ħajja fil-Mediterran, u titlob lill-UE u l-Istati Membri sabiex jieħdu azzjoni determinata sabiex ikun evitat li tali traġedji umani jerġgħu jseħħu. Il-COSAC tinnota li l-miżuri diskussi f'dan ir-rigward mill-Kunsill Ewropew fl-24-25 ta' Ottubru, l-aktar it-Task Force li għadha kif ġiet stabbilita għall-Mediterran, u titlob għal approċċ koordinat għall-flussi tal-migrazzjoni ggwidat mill-prinċipju ta' solidarjetà u l-qsim ġust ta' responsabilità, kif stabbilit fl-Artikolu 80 TFUE. Il-COSAC tenfasizza l-importanza strateġika tas-Sħubija tal-Lvant għas-sikurezza fit-tul, l-iżvilupp demokratiku u l-prosperità ekonomika tal-ġirien tal-Lvant tagħha. Il-COSAC tistenna li t-Tielet Samit dwar is-Sħubija tal-Lvant f'Vilnjus għandu jagħti riżultati konkreti u jiftaħ il-bieb għal assoċjazzjoni politika aktar mill-qrib u integrazzjoni ekonomika aktar profonda għal dawk il-pajjiżi tas-Sħubija tal-Lvant li jissodisfaw l-impenji u r-rekwiżiti meħtieġa. Il-COSAC tilqa' l-progress li nkiseb fin-negozjati dwar il-Ftehimiet Bilaterali ta' Assoċjazzjoni u l-Ftehimiet ta' Kummerċ Ħieles Profondi u Komprensivi mal-imsieħba tal-Lvant, u tistenna li ftehimiet mal-Ġeorġja u l-Moldova jinbdew b'suċċess matul is-Samit ta' Vilnjus. Filwaqt li żżomm f'moħħha li s-sitwazzjoni ekonomika u politika fil-pajjiżi tas-Sħubija tal-Lvant tvarja, il-COSAC tenfasizza l-importanza partikolari tal-Ukraina għas-suċċess tas-Sħubija tal-Lvant. Il-COSAC tfaħħar ir-riżultati tal-missjoni ta' Monitoraġġ tal-Parlament Ewropew fl-Ukraina u tixtieq tirringrazzja lis-Sur Pat COX, l-eks President tal-Parlament Ewropew u lis-Sur Alexander KWASNIEWSKI, l-eks President tar-Repubblika tal-Polonja, għall-impenn u d-dedikazzjoni kontinwa tagħhom biex tinstab soluzzjoni għal problemi ta' ġustizzja selettiva u fl-iffaċilitar tar-riformi ġuridiċi meħtieġa fl-Ukraina. Il-COSAC tittama li l-Ukraina tkompli bir-riformi sabiex twettaq il-kundizzjonijiet meħtieġa, kif definiti formalment mill-Kunsill għall-Affarijiet Barranin tal-10 ta' Diċembru 2013 u appoġġjati mir-riżoluzzjoni tal-Parlament Ewropew tat-13 ta' Diċembru 2012, u li l-Ftehim ta' Assoċjazzjoni mal-Ukraina jiġi ffirmat matul is-Samit ta' Vilnjus. Il-COSAC tappoġġja l-applikazzjoni proviżorja tal-Ftehim ta' Assoċjazzjoni UE-Ukraina meta dan jiġi ffirmat u tesprimi l-intenzjoni tagħha li tipproċedi malajr bir-ratifika sħiħa tal-Ftehim ta' Assoċjazzjoni UE-Ukraina fil-parlamenti nazzjonali rispettivi, ladarba r-rekwiżiti kollha meħtieġa jkunu sodisfatti. Il-COSAC tixtieq tenfasizza l-importanza tas-solidarjetà f'kull mod mal-Ukraina, kemm matul u kemm wara l-proċess ta' Assoċjazzjoni. Il-COSAC tinnota li d-defiċit demokratiku jippersisti fl-arkitettura politika u istituzzjonali tal-proċess ta' teħid ta' deċiżjonijiet tal-UE. Il-COSAC tfakkar li l-2013 hija s-Sena Ewropea taċ-Ċittadini u għalhekk temmen li huwa neċessarju li jittieħdu miżuri sabiex jiġi żgurat li l-governanza tal-UE, l-aktar il-governanza ekonomika, u l-funzjonament tal-istituzzjonijiet tagħha jkunu demokratiċi u trasparenti, bil-għan li jitnaqqas id-distakk bejn iċ-ċittadini Ewropej u l-istituzzjonijiet tal-UE. Il-COSAC tinnota li l-arkitettura istituzzjonali tal-UE hija bbażata fuq leġittimità doppja li tistrieħ kemm fuq il-livell nazzjonali u kemm fuq dak Ewropew, u li l-bilanċ ġust għandu jinstab bejn il-kontroll parlamentari eżerċitat mill-parlamenti nazzjonali u mill-Parlament Ewropew. Il-COSAC, bil-għan li tissaħħaħ id-dimensjoni parlamentari tal-Unjoni, tħeġġeġ lill-parlamenti nazzjonali sabiex jeżerċitaw skrutinju parlamentari sħiħ ta' deċiżjonijiet li jittieħdu fil-livell tal-Unjoni, u biex jimpenjaw ruħhom f'diskussjoni profonda dwar kif għandhom jintużaw b'mod sħiħ is-setgħat mogħtija mit-Trattat ta' Liżbona fl-isforzi tagħhom biex jibnu sistema aktar responsabbli u leġittima ta' governanza fl-UE. Il-COSAC tistieden lill-Kummissjoni Ewropea sabiex titgħallem mill-esperjenza tal-ewwel "karta safra" b'risposta għall-proposta "Monti II", kif enfasizzat fil-Kontribuzzjoni tal-XLIX COSAC. Il-COSAC tilqa' l-impenn tal-Kummissjoni li tagħti attenzjoni partikolari għal kwistjonijiet ta' sussidjarjetà, u talli reġgħet affermat il-proċeduri kif stabbiliti fl-Anness mal-ittra tal-President BARROSO tal-1 ta' Diċembru 2009, u l-impenn qawwi tagħha li tikkomunika direttament mal-parlamenti nazzjonali. Il-COSAC terġa' tafferma l-impenn tagħha għal titjib fil-leġittimità demokratika fl-UE u għaldaqstant tissuġġerixxi dan li ġej: il-COSAC tistieden lill-istituzzjonijiet tal-UE biex juru l-impatt tal-opinjonijiet motivati u l-kontributi tad-djalogu politiku li saru mill-parlamenti nazzjonali il-COSAC tistieden lill-Kummissjoni Ewropea, għal darb'oħra, biex tiżgura kwalità aqwa u risposti aktar fil-ħin għal opinjonijiet motivati u kontributi ta' djalogu politiku li saru mill-parlamenti nazzjonali il-COSAC tenfasizza l-importanza tar-rwol li għandhom il-parlamenti nazzjonali fil-proċess ta' teħid ta' deċiżjonijiet nazzjonali fuq il-kwistjonijiet tal-UE. Il-kwistjonijiet tal-UE għandhom ikunu integrati fil-ħajja ta' kuljum u l-ħidma tal-parlamenti nazzjonali. Fir-rispett tal-leġiżlazzjoni proċedurali nazzjonali u l-prattiki stabbiliti ta' kull Stat Membru, il-COSAC titlob lill-ministri, miġbura fil-Kunsill tal-Ministri, biex jissalvagwardjaw l-involviment tal-parlamenti nazzjonali fil-formazzjoni ta' pożizzjonijiet rappreżentati mill-Istati Membri fil-Kunsill. Il-COSAC tistieden lill-istituzzjonijiet tal-UE, l-aktar lill-Kummissjoni Ewropea, biex timpenja ruħha mal-parlamenti nazzjonali fi djalogu politiku aktar mill-qrib, aktar effettiv, u aktar kostruttiv immirat lejn riżultati tanġibbli dwar kwistjonijiet topiċi għall-UE, speċjalment fir-rigward tal-inizjattivi ewlenin tagħha u oħrajn. Il-COSAC tfakkar il-kontribuzzjonijiet tal-aħħar tliet Presidenzi, li fihom proposti dwar kif għandu jitjieb id-djalogu politiku bejn il-Kummissjoni Ewropea u l-parlamenti nazzjonali. Il-COSAC tistieden lill-Kummissjoni Ewropea biex tqis il-kummenti tal-parlamenti nazzjonali espressi fl-20 Rapport Biannwali tal-COSAC dwar l-effettività tad-djalogu politiku li jiffoka fuq il-kwalità aktar milli l-kwantità ta' interazzjonijiet. Il-COSAC tesprimi l-konvinzjoni tagħha li s-suċċess tal-proġett Ewropew huwa impossibbli mingħajr l-impenn attiv taċ-ċittadini tal-Unjoni. Filwaqt li tirrealizza li s-setgħat tal-Parlament Ewropew huma akbar minn qatt qabel, il-COSAC tenfasizza l-importanza ta' parteċipazzjoni attiva taċ-ċittadini tal-Unjoni fl-elezzjonijiet Ewropej tal-2014, u tistieden lill-parlamenti nazzjonali sabiex iqisu u jħaddmu miżuri għal titjib fit-twettiq ta' elezzjonijiet demokratiċi u effiċjenti tal-Parlament Ewropew, u biex jimpenjaw ruħhom f'dibattiti politiċi dwar il-kwistjonijiet prinċipali qabel l-elezzjonijiet. L-approvazzjoni tal-istatut ta' partiti politiċi Ewropej tista' tirrappreżenta wkoll għodda ta' importanza kbira sabiex jiżdied l-interess taċ-ċittadini Ewropej dwar is-suġġetti Ewropej ewlenin. Il-COSAC tiddispjaċiha li s'issa l-kampanji elettorali Ewropej iffukaw primarjament fuq kwistjonijiet ta' sinifikat nazzjonali, u b'hekk id-dibattitu dwar kwistjonijiet speċifiċi għall-UE tħalla barra mill-ambitu tal-kampanji. Il-COSAC għalhekk titlob lill-partiti politiċi nazzjonali u Ewropej biex jaraw li l-elezzjonijiet Ewropej tal-2014 isiru pjattaforma għal dibattitu kostruttiv, informattiv u inklussiv dwar il-futur tal-Ewropa maċ-ċittadini tagħha. Il-COSAC tilqa' l-impenn espress mis-Sur José Manuel BARROSO, il-President tal-Kummissjoni Ewropea, fl-indirizz tiegħu tal-Istat tal-Unjoni tal-2013 għall-preżentazzjoni ta' ideat dwar il-futur tal-Unjoni u dwar miżuri biex jikkonsolidaw u japprofondixxu l-metodu tal-Komunità. Il-COSAC tappoġġja l-miri ambizzjużi tal-Istrateġija Ewropa 2020; madankollu tqis li sabiex jinkisbu dawn il-miri, huwa kruċjali li tissaħħaħ l-istruttura tal-ġestjoni tal-Istrateġija u jitjiebu l-mekkaniżmi ta' finanzjament tal-prijoritajiet tal-Istrateġija, b'mod partikolari permezz ta' assorbiment aktar effettiv tal-fondi ta' koeżjoni, bl-involviment ta' tali istituzzjonijiet bħall-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp, kif ukoll billi jiġi attirat aktar kapital privat. Il-COSAC tinnota li l-progress lejn tkabbir aktar għaqli, aktar sostenibbli u inklussiv, aktar effiċjenti fir-riżorsi u fil-ħolqien ta' impjiegi, u l-promozzjoni ta' Intrapriżi Żgħar u ta' Daqs Medju (SMEs) fl-UE għandu jiġi indirizzat b'mod aktar effettiv fil-livell nazzjonali u li l-parlamenti nazzjonali għandhom jeżerċitaw skrutinju parlamentari kostanti tal-progress miksub fir-rigward tal-miri għall-Istrateġija Ewropa 2020. Il-COSAC tqis ukoll li l-implimentazzjoni tas-seba' inizjattivi ewlenin ta' Ewropa 2020 għandhom ikunu valutati b'indikazzjoni ċara ta' dak li nkiseb u tal-modi kif jistgħu jitneħħew l-ostakli li għadhom eżistenti. Il-COSAC tqis li l-livell attwali ta' impenn tal-parlamenti nazzjonali fil-proċess u l-proċeduri tas-Semestru Ewropew jista' jkompli jiġi żviluppat abbażi tal-esperjenza tal-laqgħat interparlamentari reċenti dwar dan is-suġġett. Il-COSAC tistieden lill-Kummissjoni Ewropea biex tkompli l-ħidma tagħha fl-impenn li ħadet fil-qafas tas-Semestru Ewropew, kif spjegat fir-risposti uffiċjali tal-Kummissjoni għall-Kontribuzzjonijiet tal-XLVII COSAC u l-XLIX COSAC. Il-COSAC tħeġġeġ lill-parlamenti nazzjonali sabiex jagħmlu skrutinju attiv tal-programmi ta' riforma nazzjonali u l-programmi ta' stabilità u konverġenza tal-gvernijiet rispettivi tagħhom qabel ma dawn jiġu sottomessi lill-Kummissjoni. Il-COSAC tenfasizza l-bżonn li l-parlamenti nazzjonali jimpenjaw ruħhom b'mod attiv biex jgħaġġlu r-riformi strutturali meħtieġa fil-pajjiżi rispettivi tagħhom. Il-COSAC tqis li fil-kompetizzjoni internazzjonali, l-Ewropa, bis-saħħa tas-suq intern tagħha u t-tradizzjoni tagħha fl-għarfien u t-tagħlim, tinsab f'pożizzjoni perfetta biex taħseb fi strateġija diġitali ambizzjuża. Għalhekk, għandha tkun promossa sistema regolatorja li tkun favorevoli għall-iżvilupp diġitali bħala mutur għal tkabbir u integrazzjoni Ewropea li tibbilanċja t-talbiet tal-investiment, impjiegi, kompetittività kummerċjali, innovazzjoni, rispett għal data personali, protezzjoni tal-konsumatur, ippjanar spazjali, u l-iżvilupp tal-użu u s-sikurezza ta' netwerks. Il-COSAC tilqa' l-konklużjonijiet tal-Kunsill Ewropew tal-24-25 ta' Ottubru 2013 dwar il-gwida lejn it-tlestija tas-Suq Uniku Diġitali sal-2015. Il-COSAC tappoġġja l-fokus tal-Kunsill Ewropew dwar il-ħtieġa li l-investiment jingħata spinta u li titħeġġeġ l-innovazzjoni fis-settur diġitali. Għalhekk tqis li huwa essenzjali li l-qafas regolatorju fis-settur diġitali jiġi standardizzat madwar l-UE, li jiġi stabbilit reġim uniku tad-drittijiet tal-awtur, li jiġu faċilitati l-proċeduri għall-ħruġ ta' liċenzji, filwaqt li jkun żgurat livell għoli ta' protezzjoni tad-drittijiet tal-proprjetà intelletwali, filwaqt li titqies id-diversità kulturali. Il-COSAC għandha fiduċja li l-istrumenti ta' finanzjament li jħeġġu l-innovazzjoni fis-settur diġitali, bħall-COSME, Orizzont 2020 u l-Faċilità ta' Finanzjament għall-Kondiviżjoni tar-Riskji, ser jintużaw bis-sħiħ u li ż-Żona Ewropea tar-Riċerka ser titlesta sa tmiem l-2014. Il-COSAC tappoġġja l-insistenza tal-Kunsill Ewropew li l-proposti leġiżlattivi li għadhom pendenti għandhom ikunu finalizzati malajr kemm jista' jkun, speċjalment f'oqsma bħall-identifikazzjoni elettronika u s-servizzi fiduċjarji u l-fatturat elettroniku u servizzi ta' ħlas. Il-COSAC tikkondividi t-tħassib espress mill-Kunsill Ewropew dwar in-nuqqas ta' qbil bejn il-ħiliet li jeżistu fis-suq tax-xogħol fis-settur diġitali tal-UE u l-passi konkreti li qed jipproponi l-Kunsill Ewropew biex tiġi rranġata s-sitwazzjoni. Il-COSAC tesprimi t-tħassib tagħha dwar differenzi fundamentali li jeżistu bejn l-Istati Membri fil-livell tal-preparazzjoni tagħhom, is-sikurezza, il-kultura strateġika u l-kapaċità tagħhom li jabbozzaw u jimplimentaw strateġiji nazzjonali dwar iċ-ċibersigurtà. Il-fatt li numru ta' Stati Membri għadhom ma adottawx l-istrateġiji nazzjonali tagħhom dwar iċ-ċibersigurtà għadu wkoll sors ta' tħassib.
Extracted from C_104_2014.html